
"Lovas Core". A lovaglás testtartásért felelős izmokra gyakorolt hatásának vizsgálata.

A testmozgás hiánya az emberiség legnagyobb csoportját érintő probléma. Ha izmaink
nincsenek megfelelően megdolgoztatva, akkor teljesítőképességük hanyatlik, pedig jelentős
feladatuk lenne, többek között a helyes testtartás (Laczkó - Melczer, 2015). A testtartás
kialakításában a core izmok döntő szerepet játszanak, mivel jelentős részük eredés vagy tapadás
által kapcsolatban van a gerinccel és a medencével (Bajsz – Császárné - Sió, 2012).
A core izmok megfelelő erőállóképességi szintjének elérését számos sportág támogatja, melyek
közül mi a lovaglást választottuk, hiszen a lovon való helyes ülés az anatómiailag helyes állassal
párhuzamba vonható.
Kutatásunk célja, a testtartásért felelős izmok erőállóképességének felmérése lovasok körében.
A lovaglás testtartásra gyakorolt hatásnak bizonyításával vélhetően hozzájárulunk a lovaglás
népszerűsítéséhez. Munkánk során arra keressük a választ, hogy: A lovaglás, mint sport
feltételezi-e a core izmok fokozott működését? Adatainkat futók és más kutatásokban szereplő
sportolók eredményeivel vetettük össze.
Vizsgálatunkba 14 lovast (átlag életkoruk: 28 ± 10,4) és 13 futót (átlag életkoruk: 32 ± 13,3)
vontunk be. Kritérium volt a sportolóknál, hogy legalább 1 éve, rendszeresen végezzék az adott
sportágat. Saját készítésű kérdőív segítségével háttérinformációkat gyűjtöttünk pl. az edzések
gyakoriságáról, kiegészítő sportágakról. Inbody 720-as eszközt használtunk a sportolók
testösszetétel vizsgálatához (Ihász, 2013), illetve a core izmok erőállóképességét többlépcsős
alkartámasz teszttel mértük fel. Az adatok elemzéséhez alapstatisztikát, illetve korreláció
számítást végeztünk.
A lovasok mindegyike elérte a core izmok megfelelő minőségét visszaigazoló gyakorlat 3.
percét. Eredményeik a vizsgálatunkban résztvevő futók, illetve további vizsgálatokban szereplő
sportolók teljesítményét is meghaladták. A korreláció elemzés során, csak egyes test összetevők
között találtunk kapcsolatot (pl. testtömeg-testtömeg index, testmagasság-vázizom tömeg).
A lovasok a teszt kritériumoknak megfelelően, fokozott erőállóképességgel rendelkeznek, ezért
kijelenthetjük, hogy a lovaglás hozzájárulhat a helyes testtartás megőrzéséhez. További
összefüggések vizsgálata érdekében a kutatásban levők létszámának bővítését tervezzük a
későbbiekben.



